ธปท.จับตาเก็บเงินส่งกองทุนน้ำมันเพิ่ม
ธปท.จับตานโยบายเก็บภาษี-เก็บเงินนำส่งกองทุนน้ำมันว่ากระทบแนวโน้มเงินเฟ้อมากน้อยแค่ไหน ก่อนตัดสินดอกเบี้ยนโยบาย25ม.ค.
16 ม.ค. 2555

ธปท.จับตานโยบายเก็บภาษี-เก็บเงินนำส่งกองทุนน้ำมันว่ากระทบแนวโน้มเงินเฟ้อมากน้อยแค่ไหน ก่อนตัดสินดอกเบี้ยนโยบาย25ม.ค.
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า สถานการณ์จากปัญหาในประเทศอิสราเอลส่งผลกระทบต่อราคาน้ำมันบ้าง เพราะราคาน้ำมันในตลาดโลกกระตุก และราคาอาจจะผันผวนมากขึ้น ส่วนนโยบายการทยอยเก็บภาษีสรรพสามิตสำหรับน้ำมันดีเซลและเก็บเงินนำส่งเข้ากองทุนน้ำมันเชื้อเพลิงอีกลิตรละ 60 สตางค์ในวันที่ 16 ม.ค.นี้ จะกระทบต่อแนวโน้มเงินเฟ้อและมีผลต่อการดำเนินนโยบายดอกเบี้ยหรือไม่ ต้องติดตาม 
"จริงๆเรื่องการอุนหนุน หรือทุกครั้งที่มีมาตรการชดเชย ถ้าหมดจะต้องต่อหรือไม่ เพราะถ้าไม่ต่อก็จะทำให้ราคาสูงขึ้น หรือต่ออกไปก็ทำให้ราคาไม่สูงขึ้น ก็ควรต้องดูว่านโยบายพวกนี้จะกระทบหรอืไม่ หรือต้องทบทวนเพื่อความยั่งยืนหรือไม่ แต่อย่างไรก็ตามการพิจารณาดอกเบี้ยของคณะกรรมการนโยบายการเงิน(กนง.) 25ม.ค.นี้ จะให้ความสำคัญกับแรงกดดันเงินเฟ้อที่เกิดจากปัจจัยพื้นฐานเท่านั้น ไม่นำปัจจัยชั่วคราวหรือเร่องเฉพาะหน้า ที่ทำให้ราคาขึ้นลงมาพิจารณาด้วย"นายประสารกล่าว
ผู้ว่าการ ธปท. กล่าวว่า สำหรับเงินเฟ้อเท่าที่ติดตามดูมีแนวโน้มลดลงได้ เนื่องจากแรงกดดันเงินเฟ้อไม่รุนแรง จากแนวโน้มเศรษฐกิจโลกที่ชะลอลง และจากราคาพลังงานและอาหารสดที่เคยสูงขึ้นในช่วงน้ำท่วมปรับลดลง สะท้อนจากเงินเฟ้อในเดือนธ.ค.ปีที่ผ่านมาลดลงค่อนข้างมาก แต่ที่สุดการพิจารณาดอกเบี้ยต้องดูปัจจัยพื้นฐานที่เป็นแรงกดดันเงินเฟ้อมากกว่าปัจจัยชั่วคราวที่มากระทบ โดยการพิจารณาดอกเบี้ยนโยบายธปท.จะยังคงใช้กรอบเงินเฟ้อเดิมที่ 0.5-3% ในการพิจารณาดำเนินนโยบายการเงิน ส่วนกรอบเป้าหมายเงินเฟ้อใหม่ที่เสนอไป 3% บวกลบได้ 1.5% นั้น คงได้หารือกับกระทรวงการคลังต่อไป